### Resumé

Lodsejer har anmodet om en lokalplan, der muliggør opførelse af rækkehuse i et område nord for [adresse] ud mod Østjyske Motorvej. Der er efterfølgende udarbejdet lokalplanforslag nr. 1343 for boligområde ved [adresse], Mølholm, som har været i offentlig høring fra 10. oktober 2022 til 7. november 2022. I høringsperioden modtog Vejle Kommune et veto fra Vejdirektoratet mod lokalplanforslaget. Vejle Kommune har efterfølgende været i dialog med Vejdirektoratet for at tilpasse lokalplanforslaget. Vejdirektoratet har 24. juni 2024 frafaldet deres veto til lokalplanforslag nr. 1343 forudsat, at lokalplanforslaget rettes og godkendes med de ændringer, som Vejdirektoratet har accepteret. Lodsejer vil dertil også gerne have tilføjet mulighed for et fælleshus. Ændringerne aftalt med lodsejer og Vejdirektoratet medfører, at lokalplanen skal i fornyet høring i to uger.

### Sagsfremstilling

Lodsejer har anmodet om en lokalplan, der muliggør opførelse af rækkehuse i et område nord for [adresse] ud mod Østjyske Motorvej. Der er efterfølgende udarbejdet lokalplanforslag nr. 1343 for boligområde ved [adresse], Mølholm, hvor bebyggelsen skal opføres som sammenhængende rækkehuse i to u-forme, der skal sikre udendørs opholdsarealer kan overholde vejledende grænseværdier for støj.

Byrådet besluttede på mødet 5. oktober 2022, pkt. nr. 168, at sende lokalplanen i offentlig høring.

Lokalplanforslaget har været i offentlig høring fra 10. oktober 2022 til 7. november 2022. I høringsperioden modtog Vejle Kommune et veto fra Vejdirektoratet mod lokalplanforslaget.

Vejle Kommune har efterfølgende været i dialog med Vejdirektoratet for tilpasning af lokalplanforslaget. Der er arbejdet videre med lokalplanforslaget, hvor der er tilføjet en støjskærm langs med de facader, som er påvirket af støj. Støjskærmen muliggør et uderum foran boligernes indgangsdør, hvor der er mulighed for ophold.

Herunder er indsat inspirationsbilleder til den skærm, der fastgøres til facaden, som et uopvarmet rum foran boligerne.

![Eksempel på hvordan upåvarmet uderum som støjskærm ved facaden kan bruges til.](data:image/jpeg;base64...) ![](data:image/jpeg;base64...) ![](data:image/jpeg;base64...)

Billederne viser hvordan skærmen ved facaden aktivt kan benyttes til ophold og ekstra uderum for beboerne. Det er lodsejers ønske, at skærmen tilpasses facadeudtrykket som eksisterende boliger øst for lokalplanområdet i materialevalg og formsprog.

Lodsejer ønsker at fortsætte med lokalplanforslaget, men vil gerne tilføje placeringen af et fælleshus, da han ønsker, at boligerne skal kunne indrettes til bofællesskab eller at boligerne bliver ejer-rækkehuse, da han har modtaget forespørgsler på det. Lodsejer oplever stor interesse i de boliger, han har bygget lige øst for lokalplanområdet, hvor alt er udlejet.

[adresse] placering vil kræve accept fra Vejdirektoratet, og lokalplanforslaget skal sendes ud i en fornyet offentlig høring i to uger, så offentligheden har mulighed for at kommentere på lokalplanens ændringer.

Vedhæftet er artikel fra magasinet Arkitekten, som i august skrev om byggeriet ved [adresse].

Teknisk Udvalg orienteres herved om status for forslag til lokalplan nr. 1343.

### Klima og resiliensvurdering

Lokalplanområdet grænser op til eksisterende boligområder, hvor vejanlæg, fortov og stier allerede er anlagt. Det vil derfor begrænse nyanlæggelse og råstofforbruget, at boligområdet kan tilknyttes eksisterende infrastruktur. Lo­kalplanen muliggør ligeledes en fortætning af bebyggelsen i forhold til eksi­sterende plangrundlag, og vil dermed optimere arealforbruget for området. Dele af arealerne indenfor delområde 1 er påvirket af støj over miljøstyrelsens vejledende grænseværdier for støj. Områderne kan derfor ikke indrettes til ophold, og anlægges derfor i stedet med en tæt beplantning, der bidrager til områdes grønne karakter

### Sagens videre forløb

Sagen skal alene behandles af Teknisk Udvalg.

### Indstilling Teknik- og Miljødirektøren indstiller

**at** lokalplanforslaget udsendes i fornyet offentlig høring i to uger.

### Beslutning

Godkendt, med bemærkning om at der arrangeres en besigtigelse for udvalget.